Khansele  isa ditirelo kwa setshabeng
Mmatoropo wa Lobatse, Mme Malebogo Kruger, a re makhanselara a tlamega go diragatsa dikopo tsa batlhophi. A re tiro ya mokhanselara ke go gokaganya batlhophi le khansele le bodiredi ka go isa dikopo tsa bone, a re le gone go ba fa phetolo go tswa kwa go ba ba maleba. O buile  jalo fa bodiredi jwa khansele le makhanselara a Lobatse ba ne ba isitse ditirelo kwa setshabeng bosheng. Mme Kruger a re makhanselara a itsise morafe ka mananeo a khansele ka go tshwara diphuthego tsa kgotla.  A re  e le makhanselara ba eletsa thata go utlwa mo setshabeng go tokafatsa  ditirelo gore ba ntshe tsa maemo a ntlha ka gore ba batla go isa toropo ya Lobatse kwa pele. A re ba tshwere letsatsi la go isa  ditirelo kwa setshabeng e le bodiredi le makhanselara, gore morafe o tle  gaufi le bone, go utlwa matshwenyego a bone ka maphata a a farologaneng a khansele ba le kwa ntle ga diofisi. Mokhanselara wa kgaolwana ya Tsopeng, Rre  Gofaone Kedise fa a tswa la gagwe o ne a re go  isa ditirelo kwa setshabeng go botlhokwa, ka jaana dinako tse dintsi fa ba biditse diphuthego tsa kgotla batho ga ba kgone go tla botlhe ka mabaka a farologaneng a botshelo. A re ba dumela gore mo mmolong ba tlaa kgona go kopana le bao ba e leng gore ba a bo ba le mo tirong ka nako ya diphuthego tsa kgotla, le go ba bontsha kwa ba ka bonang dithuso tse di maleba mo maphateng ka go farologana, go tla ka megopolo e e ka thusang go tlhabolola ditirelo.  Makhanselara ka go farologana a ne a kopana le batlhophi ba bone go ba bontsha kwa ba ka bonang thuso e ba e tlhokang teng, ba se kwa diofising ka gore khansele e tsisitswe kwa bathong. 